Официално откриха най-модерната детска градина в областта - Рудозем днес - Рудозем днес
Събота , 21 Септември 2019 | 14:58
Официално откриха най-модерната детска градина в областта
Публикувана на: 16.09.2015 | 18:36
Днес беше официалното откриване на най-модерната детска градина в област Смолян, намираща се в село Войкова лъка. Празничното мероприятие беше уважено от Началника на РИО-Смолян Иван Муцевски, изпълнителят на проекта г-н Паликаров, директорите на училища и детски градини в общината, кметове и кметски наместници, служители в ОБА- Рудозем, служителите и децата от Дневен център за деца с увреждания, както и от много родители и жители на Войкова лъка и други населени места в община Рудозем. Сред гостите беше и имамът Хайри Шерифов, който прочете молитва за здраве и благоденствие.
Поздрав към всички приъстващи отправи директорът на детската градина Мирела Боева, след което даде думата на кмета на община Рудозем Румен Пехливанов.
"За мен е изключително удоволствие днес да сме тук заедно по две причини. Първата е, че преди две години имаше идея в ОБС да започне една реставрация на старата сграда. Благодаря на всички съветници, че приеха моето предложение, че е по-добре старата сграда да я съборим и да направим нещо ново, грамотно и изцяло построено за нуждите на децата"- посочи кметът и припомни колко притеснени са били родителите, след като РЗИ- Смолян са издали разпореждане за затваряне на старата детска градина, поради липса на каквито и да е хигиенни условия. Пехливанов подчерта, че поетите от него ангажименти към родителите са били изпълнени, а именно да се построи нова сграда, която ще отговаря на всички изисквания, а докато това стане да се направи организация децата да бъдат превозвани до Рудозем, където те в действителност прекараха известно време. По отношение на строителството на новата детска градина кметът посочи, че това е изключително правилно ориентиран проект с много качествено изпълнение от страна на строителя.
"Днес мога да кажа, че ние в момента имаме най-модерната детска градина в цялата област. По отношение на опазване на околната среда отговаря на всички изисквания- собствена пречиствателна станция си има, тя е проектирана специално за детска градина и няма нищо, което да е в тежест на децата. Помещенията за занималня, помещенията за спане, санитарни възли- всичко е направено така, както изискват най-съвременните норми. Отговаряме на всички изисквания. И второто нещо е, че имаме изключително иновативна система за отопление, която ще позволи децата да чувстват еднакъв топлинен комфорт както в краката, сядайки на пода, така и играейки и спейки. Това е поредното изпълнено обещание в рамките на този мандат, този кмет и този Общински съвет. Подчертавам, че по темата с детската градина във Войкова лъка сме имали единомислие всички и днес се надявам всички заедно да се порадваме на придобивката"- допълни кметът.
Днес стана ясно, че на този етап се запазва старият екип, новият пост засега е само директорския. "Надявам се на база образеца да получим съответно и щата за втори непедагогически персонал, тогава ще дойде времето за назначаване на втора леличка"- посочи Пехливанов.
Стана ясно, че детска градина възниква като лятна детска градина през 1973 година. След това преминава в полудневна. И от днес вече съвсем официално е целодневна детска градина. „Искам да пожелая на всички деца и родители много положителни емоции, децата безпроблемно и с желание да идват в детската градина, учителките да имат повечко търпение, защото при всички случаи ще има и бели, но това е нещо, което съпътства ежедневието. И в бъдеще време все повече да се пълни тази детска градина. В момента капацитетът е за 26 деца, но е проектирана така, че да може да поеме и малко повече“- каза в заключение Румен Пехливанов.
„Много е хубаво, че сме в този състав - сред млади хора и деца. И е хубаво, и с нас трябва да бъде и духовното лице. Защото без помощта на бога и на небето няма да успеем"- посочи началникът на РИО-Смолян. Г-н Муцевски обърна внимание на проблема с миграцията в района и подчерта, че тя не трябва да се прояви в образователната система. "Събрахме вчера данните за миграцията в областта. Слава богу, община Рудозем е от общините, в които има най-малко миграция и запазване в най-голяма степен на младите хора и най-вече на децата. Това е добър знак, добра надежда"- посочи началникът на РИО-Смолян. Той с гордост съобщи, че според данните на Националната статистика област Смолян е на първо място по успех в четвърти клас, на второ място сме след София при 7 и 12 клас. "Но от тук се почва, затова аз високо ценя това, което се е направило, още повече, че то е модерно. Затова огромен поздрав за направеното. За мен това е добър знак, че започваме новата учебна година с откриването на една детска градина. На добър час!"- с тези думи завърши изказването си Иван Муцевски.
Имамът Хайри Шерифов отправи молитва за здравето и благоденствието на децата и родителите. Той се помоли на Всевишния сградата да се превърне в начален възпитателен център, място за благоденствие и място за просвещение.
В празничния ден новото детско заведение беше отрупано с подаръци. Сред новите придобики са 32-инчова плазма - подарък от Община Рудозем, видеоплейър и топки- подарък от РИО-Смолян и няколко чанти с играчки за възпитаниците на детската градина- подарък от Общинския съветник от Войкова лъка Шукри Халилов.